
Text rozhodnutia
Súd: Krajský súd Bratislava Spisová značka: 3Co/287/2014 Identifikačné číslo súdneho spisu: 1513210947 Dátum vydania rozhodnutia: 27. 02. 2015 Meno a priezvisko sudcu, VSÚ: JUDr. Alena Svetlovská ECLI: ECLI:SK:KSBA:2015:1513210947.2 Uznesenie Krajský súd v Bratislave v právnej veci žalobcu: Dopravný podnik Bratislava, a. s., Olejkárska ul. č. 1, Bratislava, IČO: 00 492 736, zastúpený advokátom JUDr. Vladimírom Kánom, Námestie M. Benku č. 9- C1, Bratislava, proti žalovanému: C. O., naposledy bytom na neznámom mieste, o zaplatenie 50,70 eur, o späťvzatí žaloby vo veci vedenej na Okresnom súde Bratislava V, pod sp. zn. 7C 375/13, takto r o z h o d o l : Odvolací súd p r i p ú š ť a späťvzatie žaloby, rozsudok súdu prvého stupňa č.k. 7C 375/13-29 zo dňa 18. marca 2014 z r u š u j e a konanie z a s t a v u j e. Žalobcovi náhradu trov odvolacieho konania nepriznáva. o d ô v o d n e n i e : Napadnutým rozsudkom súd prvého stupňa uložil žalovanému povinnosť zaplatiť žalobcovi istinu 50,70 eur, náhradu trov konania v sume 16,50 eur a náhradu trov právneho zastúpenia vo výške 29,29 eur, všetko do troch dní od právoplatnosti rozsudku. Mal za preukázané, že žalovaný ako cestujúci dňa 1. 6. 2012 na linke č. 93 porušil tarifné a prepravné podmienky žalobcu tým, že cestoval bez platného cestovného lístka, čo vyplýva najmä z hlásenia o porušení tarifných a prepravných podmienok zo dňa 1. 6. 2012, E. XXXXXXX a kontrolného lístka s platným kódom, pričom nenastal prípad, že by žalovaný v stanovenej lehote predložil platný cestovný lístok. O náhrade trov konania rozhodol podľa § 142 ods. 1 O. s. p.. Žalobca následne dňa 22. 4. 2014 súdu prvého stupňa oznámil, že berie návrh na začatie konania späť z dôvodu, že žalovaný dňa 10. 12. 2013 zomrel a žiadal, aby súd konanie zastavil. Z uznesenia Okresného súdu Bratislava V č. k. 1D/878/2013 - 21, Dnot 3/2014 zo dňa 1. 12. 2014 odvolací súd mal za preukázané, že dedičské konanie po poručiteľovi C. O. bolo v zmysle § 175h ods.1 O. s. p. zastavené, pretože nezanechal žiaden majetok. Podľa § 208 O. s. p., ak je návrh na začatie konania vzatý späť, keď už rozhodol súd prvého stupňa, ale jeho rozhodnutie nie je dosiaľ právoplatné, odvolací súd rozhodne o pripustení späťvzatia. Súd späťvzatie nepripustí, ak druhý účastník s tým nesúhlasí. Ak späťvzatie pripustí, odvolací súd zruší rozhodnutie súdu prvého stupňa a konanie zastaví. Pretože žalobca vzal návrh späť v čase po rozhodnutí súdu prvého stupňa, avšak predtým ako sa rozsudok súdu prvého stupňa stal právoplatným, odvolací súd po prejednaní veci bez pojednávania podľa § 214 ods. 2 O. s. p. postupoval v zmysle § 208 O. s. p., pripustil späťvzatie žaloby vo veci samej, zrušil napadnutý rozsudok a konanie zastavil. O trovách odvolacieho konania rozhodol odvolací súd podľa § 224 ods. 1 O. s. p. v spojení s § 146 ods. 1 písm. a/ O. s. p. tak, že žalobcovi právo na náhradu trov odvolacieho konania nepriznal, to znamená, že odvolací súd rozhodol o trovách konania len vo vzťahu voči žalobcovi, pretože žalovaný smrťou stratil spôsobilosť byť účastníkom konania. Toto rozhodnutie prijal senát Krajského súdu v Bratislave pomerom hlasov 3:0. Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1513210947.2 (dáta aktuálne k 14. 11. 2026). Záväzné je znenie zverejnené súdom.




